钦定古今图书集成/明伦汇编/闺媛典/第030卷 > 《跋刘庆子母胡夫人萱堂记》真德秀
## 钦定古今图书集成/明伦汇编/闺媛典/第030卷 > 《跋刘庆子母胡夫人萱堂记》真德秀

观胡文定公《传家录》，自圣学之源流，治道之机括，修
己接物，亡间细钜，皆为子弟言之。故自致堂、五峰昆
弟至于西园，或出或处，皆能行天下之大道，守古人
之正法。至于女子，亦有如夫人者焉。《二南》之诗以化
行闺门为极致，《家人彖辞》曰：“利女贞。”盖男正易，女正
难。胡氏之教，能使女子有贤者之行，其道行于家者
可知矣。庆子以《萱堂记》示予，谨再拜而书其后。